2019માં આવી રહેલી દેશની સામાન્ય ચૂંટણીમાં વડાપ્રધાન મોદી માટે પડકાર છે અને નથી. જો મહાગઠબંધન સફળ થાય તો પડકાર છે અને વિખરાઇ જાય તો પડકાર નથી. પેટાચૂંટણીઓમાં વિપક્ષોનું હલ્લાબોલ સફળ થશે કે તેમ તે શંકા ઉપડાવે છે, કારણ કે ભાજપ અને કોંગ્રેસ સિવાયના પક્ષો એક થઇ શકે છે પરંતુ તેઓ વડાપ્રધાન તરીકેના કેન્ડિડેટ તરીકે રાહુલ ગાંધીને સ્વિકારવા તૈયાર નથી. વિપક્ષી એકતાના ચાણક્ય શરદ યાદવ, મમતા બેનરજી, માયાવતી, અખિલેશ યાદવ, શરદ પવાર અને ચંન્દ્રાબાબુ નાયડુ છે. આ તમામ પાર્ટીઓ કોંગ્રેસનો સપોર્ટ માગી રહી છે પરંતુ સત્તાની કમાન કોંગ્રેસને સોંપવા માટે તૈયાર નથી. વિપક્ષોનું આ વાવાઝોડું મોદીને હીટ કરે છે કે વિખરાઇ જાય છે તે ડિસેમ્બરના અંતે ખબર પડી શકે છે, કારણ કે આ સમયે લોકસભાની ચૂંટણીની તૈયારી શરૂ કરી દેવામાં આવશે. એનડીએની સ્થાપના અટલ બિહારી વાજપેયીએ 1998માં કરી હતી. હાલ નરેન્દ્ર મોદીના નેતૃત્વમાં એનડીએમાં કુલ નાની મોટી મળીને 47 પાર્ટીઓ છે જે પૈકી એકમાત્ર શિવસેના મોટી પાર્ટી છે જેના કુલ 18 સભ્યો છે. બાકીની પાર્ટીઓ તો માત્ર નામની જ છે. કોંગ્રેસ પ્રેરિત યુપીએ તો 2014ની ચૂંટણી પછી નામશેષ થયેલું છે. ભાજપના રાષ્ટ્રીય અધ્યક્ષ હાલ સંપર્ક સે સમર્થન તક ની યાત્રાએ છે ત્યારે તેઓ એનડીએના ગઢને મજબૂત કરવામાં લાગ્યા છે અને તેઓ શિવસેનાને બાકાત કરતાં મોટી પાર્ટીની શોધમાં છે કારણ કે શિવસેનાનું 2019માં એનડીએ સાથે જોડાવાનું કોઇ ઠેકાણું હમણાં તો દેખાતું નથી.